It-Tnejn, 23 ta' Marzu 2020: Fil-bidu tal-quddiesa tal-lum, il-Papa Franġisku offra t-talb għal kull min qed jibda jħoss il-problemi ekonomiċi minħabba l-pandemija tal- . Għax l-effetti tan-nuqqas ta' xogħol jiriflettu fuq il-familji. Fl-omelija l-Papa għamel riflessjoni dwar l-Evanġelju skont San Ġwann li jirrakkonta l-fejqan ta' iben l-uffiċjal tas-sultan. Dal-missier, qal Franġisku, jitlob biex ibnu jieħu s-saħħa. Il-Mulej iċanfar ftit jew wisq lil kulħadd u lill-uffiċjal ukoll: 'Jekk ma tarawx sinjali u mirakli ma temmnux.' Minflok siket, l-uffiċjal kompla jgħid: 'Mulej, inżel qabel ma jmut ibni.' U Ġesù wieġbu: 'Mur, ibnek ħaj.' Hemm bżonn tliet affarijiet biex it-talb ikun veru. L-ewwel, il-fidi: 'Jekk m'għandkomx fidi...' U bosta drabi t-talb ikun biss bil-fomm... ma jiġix mill-fidi li hemm fil-qalb. Jew ikun ġej minn fidi dgħajfa... Niftakru f'missier ieħor, dak li kellu ibnu mxajtan, meta Ġesù qallu: 'Kollox jista' jsir għal min jemmen,' u l-missier iwieġeb ċar, 'Nemmen imma saħħaħ il-fidi fija.' Il-fidi fit-talb. Nitolbu bil-fidi kemm meta nkunu barra u anke meta niġu hawn (fil-kappella) u l-Mulej qiegħed hemm (il-Papa ppunta sebgħu lejn it-tabernaklu). Imma jien għandi l-fidi jew hi drawwa? Noqogħdu attenti fit-talb: ma naqgħux fi drawwa bla ma nkunu konxji li l-Mulej qiegħed hemm, li qed nitkellem mal-Mulej u li Hu għandu l-ħila jsolvi l-problema. L-ewwel kundizzjoni għat-talb veru hija l-fidi. It-tieni kundizzjoni li jgħallimna Ġesù nnifsu hi l-perseveranza. Xi wħud jitolbu l-grazzja li ma tasalx: m'għandhomx dik il-perseveranza għax fil-fond ta' qalbhom aktarx m'għandhomx bżonnha l-grazzja, inkella għax m'għandhomx fidi. Ġesù stess jgħallimna b'dik il-parabbola ta' dak li mar għand il-ġar jitolbu l-ħobż f'nofsillejl: il-perseveranza li baqa' jħabbat il-bieb... Jew l-armla u l-imħallef ħażin: tinsisti, tinsisti u tinsisti. Hija l-perseveranza. Il-fidi u l-perseveranza jimxu id f'id għax jekk għandek il-fidi, inti żgur li l-Mulej se jtik dak li qed titolbu. U jekk il-Mulej iħallik tistenna, ibqa' ħabbat u ħabbat. Fl-aħħar il-Mulej itiha l-grazzja. Imma l-Mulej ma jġibx ruħu hekk biex jidher aktar interessanti jew għax jgħid, 'Aħjar inħallih jistenna': le. Jagħmel hekk għall-ġid tagħna biex aħna nieħdu l-affarijiet bis-serjetà. It-talb neħduh bis-serjetà mhux nitolbu 'bħall-pappagalli', tlablib u xejn aktar. Ġesù stess iċanfarna: 'Tkunux bħall-pagani li jemmnu li t-talb jinstema' għax ilabalbu ħafna.' Le. Din hija l-perseveranza. Hija l-fidi. U t-tielet ħaġa li Alla jrid mit-talb tagħna huwa l-kuraġġ. Xi ħadd jista' jaħseb: hemm bżonn il-kuraġġ biex titlob u toqgħod quddiem il-Mulej? Iva, meħtieġ il-kuraġġ li toqgħod hemm titlob u tibqa' tinsisti, anzi, kważi kważi – ma rridx ngħid xi ereżeija – imma kważi qisek qed thedded lill-Mulej. Bħall-kuraġġ ta' Mosè quddiem Alla meta dan ried jeqred il-poplu u jagħmlu mexxej ta' poplu ieħor. Mosè jgħid: 'Le, jien mal-poplu.' Il-kuraġġ. Il-kuraġġ ta' Abraham meta jinnegozja s-salvazzjoni ta' Sodoma: 'U jekk ikunu tletin, u jekk ikunu ħamsa u għoxrin, u jekk ikunu għoxrin...' Hemm hu l-kuraġġ. Dil-virtù tal-kuraġġ hemm bżonnha ħafna: mhux biss għall-azzjonijiet appostoliċi imma għat-talb ukoll. Fidi, perseveranza u kuraġġ. F'dal-jiem li fihom hemm ħtieġa kbira li nitolbu u nitolbu aktar, naħsbu ftit jekk aħna nitolbux b'dal-mod: bil-fidi li l-Mulej jista' jintervjeni, bil-perseveranza u bil-kuraġġ. Il-Mulej ma jiddiżappuntax; qatt ma jiddiżappuntana. Iħallina nistennew, jieħu ż-żmien tiegħu, imma ma jiddiżappuntaniex. Fidi, perseveranza u kuraġġ. Wara li tqarben, il-Papa għamel it-Tqarbina tax-Xewqa kif qed jagħmel dan l-aħħar u kien espost is-Sagrament għal waqtiet ta' adorazzjoni fis-skiet. Iċ-ċelebrazzjoni ntemmet bil-barka sagramentali. Miġjub għall-Malti mit-Taljan minn Joe Huber.
Il-Papa f'Santa Marta: Il-Papa talab għal kull min jinsab f'diffikultajiet finanzjarji minħabba l-imxija tal-coronavirus, speċjalment il-familji